Document ID: 32014D0429

NÕUKOGU OTSUS,
24. juuni 2014,
milles käsitletakse Euroopa Liidu nimel võetavat seisukohta assotsiatsiooninõukogus, mis on moodustatud lepinguga, millega luuakse assotsiatsioon ühelt poolt Euroopa Liidu ja selle liikmesriikide ning teiselt poolt Kesk-Ameerika vahel, seoses assotsiatsiooninõukogu vastuvõetava otsusega poolte territooriumitel kaitstavate geograafiliste tähiste XVIII lisasse kandmise kohta
(2014/429/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
Leping, millega luuakse assotsiatsioon ühelt poolt Euroopa Liidu ja selle liikmesriikide ning teiselt poolt Kesk-Ameerika vahel (edaspidi „leping”), (1) parafeeriti 22. märtsil 2011 ja allkirjastati 29. juunil 2012.
(2)
Lepingu artikli 353 lõike 4 alusel on lepingut kohaldatud ajutiselt alates 1. augustist 2013 suhetes Nicaragua, Hondurase ja Panamaga, alates 1. oktoobrist 2013 suhetes El Salvadori ja Costa Ricaga ning alates 1. detsembrist 2013 suhetes Guatemalaga.
(3)
Lepingu artikli 353 lõike 5 alusel on kumbki pool täitnud artiklis 244 ning artikli 245 lõike 1 punktides a ja b kehtestatud nõuded, mis on seotud geograafilisi tähiseid käsitlevate õigusaktide rakendamisega ja asjaomaste lepingu XVII lisas loetletud geograafiliste tähiste registreerimise ja kaitsmisega.
(4)
Lepingu artikliga 4 moodustatakse assotsiatsiooninõukogu, mille ülesandeks on muu hulgas teostada järelevalvet lepingu eesmärkide täitmise üle ja jälgida selle rakendamist.
(5)
Lepingu artikli 245 lõikes 2 on sätestatud, et assotsiatsiooninõukogu võtab oma esimesel istungil vastu otsuse, millega kantakse XVIII lisasse („Kaitstud geograafilised tähised”) kõik nimetused XVII lisast („Loetelu nimetustest, millele taotletakse poolte territooriumil kaitset geograafiliste tähistena”), mis on kaitstud geograafiliste tähistena pärast seda, kui poolte pädevad riiklikud või piirkondlikud asutused on need läbi vaadanud ja heaks kiitnud (edaspidi „assotsiatsiooninõukogu otsus”).
(6)
Assotsiatsiooninõukogu otsuses käsitletakse ka Kesk-Ameerika täiendavaid geograafilisi tähiseid, mis on loetletud lepingule lisatud ühisdeklaratsioonis „Nimed, mille kohta on Kesk-Ameerika poole vabariigis esitatud geograafilise tähisena registreerimise taotlus”, tingimusel et need on päritoluriigi pooles edukalt registreeritud geograafiliste tähistena ja et need on pärast seda läbi vaadanud ja heaks kiitnud liidu pädev asutus.
(7)
Vastuväited, mis esitati liidus tähise Banano de Costa Rica registreerimise vastu, on tagasi lükatud, sest need ei vastanud avalikus konsulteerimises kindlaksmääratud kriteeriumidele, või kui need olid nõuetekohased, ei olnud neid põhjendatud. Avaliku konsulteerimise ajal muid vastuväiteid ei esitatud.
(8)
On asjakohane määrata kindlaks liidu nimel võetav seisukoht assotsiatsiooninõukogus seoses geograafiliste tähistega, mis tuleb kanda lepingu XVIII lisasse.
(9)
Liidu seisukoht peaks seetõttu põhinema lisatud assotsiatsiooninõukogu otsuse eelnõul,
ON VASTU VÕTNUD KÄESOLEVA OTSUSE:
Artikkel 1
Liidu nimel võetav seisukoht assotsiatsiooninõukogus, mis on moodustatud lepingu (millega luuakse assotsiatsioon ühelt poolt Euroopa Liidu ja selle liikmesriikide ning teiselt poolt Kesk-Ameerika vahel) artikli 4 kohaselt, seoses XVIII lisa A ja B osasse kantavate geograafiliste tähistega põhineb käesolevale otsusele lisatud assotsiatsiooninõukogu otsuse eelnõul.
Väiksemaid tehnilisi parandusi assotsiatsiooninõukogu otsuse eelnõus võivad liidu esindajad assotsiatsiooninõukogus teha ilma nõukogu täiendava otsuseta.
Artikkel 2
Assotsiatsiooninõukogu otsus avaldatakse pärast vastuvõtmist Euroopa Liidu Teatajas.
Artikkel 3
Käesolev otsus jõustub selle vastuvõtmise kuupäeval.
Luxembourg, 24. juuni 2014

Labels: 3
18
15
5